ଚତୁଃ ରାଷ୍ଟ୍ରୀୟ ହକି ପାଇଁ ଭାରତୀୟ ଦଳ ଘୋଷିତ\nଚତୁଃ ରାଷ୍ଟ୍ରୀୟ ହକି ପାଇଁ ଭାରତୀୟ ଦଳ ଘୋଷିତ\t January 8th, 18:27 PM January 8th, 18:27 PM\nନ୍ୟୁଜିଲାଣ୍ଡରେ ହେବାକୁଥିବା ଚତୁଃ ରାଷ୍ଟ୍ରୀୟ ହକି ଟୁର୍ନାମେଣ୍ଟ ପାଇଁ ସୋମବାର ୨୦ ଜଣିଆ ଭାରତୀୟ ଦଳ ଘୋଷଣା ହୋଇଛି। ଦୀର୍ଘ ୮ ମାସ ପରେ ଗୋଲ କିପର ପି.ଆର. ଶ୍ରୀଜେଶ ଜାତୀୟ ଦଳକୁ ଫେରିଥିବାବେଳେ ଓଡ଼ିଶାର ବୀରେନ୍ଦ୍ର ଲାକ୍ରା ନିଜର ସ୍ଥାନ ସୁରକ୍ଷିତ ରଖିଛନ୍ତି। ଚଳିତ ମାସ ୧୭ ତାରିଖରେ ଆରମ୍ଭ ହେବାକୁଥିବା ପ୍ରତିଯୋଗିତାର ମ୍ୟାଚ ଗୁଡ଼ିକ ଟୌରଙ୍ଗ\nଓ ହାମିଲଟନରେ ଖେଳାଯିବ। ସେଥିରେ ବେଲଜିୟମ, ଜାପାନ ଓ ଆୟୋଜକ ନ୍ୟୁଜିଲାଣ୍ଡ ସହିତ ଭାରତର ମୁକାବିଲା କରିବ। ୨୫ ବର୍ଷୀୟ ମିଡ୍ ଫିଲ୍ଡର ମନପ୍ରୀତ ସିଂ ଦଳର ଅଧିନାୟକ ଏବଂ ଚିଙ୍ଗଲେନସାନା ସିଂ ଉପ-ଅଧିନାୟକ ମନୋନୀତ ହୋଇଛନ୍ତି। ଆଣ୍ଠୁରେ ଆଘାତ ଯୋଗୁ ୨୦୧୭ରେ ଅନେକ ଗୁରୁତ୍ୱପୂର୍ଣ୍ଣ ଟୁର୍ନାମେଣ୍ଟରେ ଖେଳିପାରି ନ ଥିବା ଶ୍ରୀଜେଶ ଏବେ ପୁଣି ଆକ୍ସନକୁ ଫେରିବାକୁ ଯାଉଛନ୍ତି। ତାଙ୍କ ସହ ୨୦୧୬ ଜୁନିୟର ବିଶ୍ୱକପ ବିଜୟୀ ଦଳର ଯୁବ ଗୋଲକିପର କ୍ରିଷ୍ଣନ ବାହାଦୂର ପାଠକ ଦଳରେ ରହିଛନ୍ତି। ଗତ ସେପ୍ଟେମ୍ବରରେ ଅନୁଷ୍ଠିତ ଅଷ୍ଟ୍ରେଲିଆନ ହକି ଲିଗ୍ରେ ମଧ୍ୟ ପାଠକ ଭାରତ-ଏ ଦଳର ସଦସ୍ୟ ଥିଲେ। ନୂଆ ମୁହଁଭାବେ ସିନିୟର ଦଳରେ ଫରଓ୍ବାର୍ଡ ଦିଲପ୍ରୀତ ସିଂ ଓ ମିଡ୍ଫିଲ୍ଡର ବିବେକ ସାଗର ପ୍ରସାଦ ଦଳରେ ସ୍ଥାନ ପାଇଛନ୍ତି। ଗତବର୍ଷ ଅନୁଷ୍ଠିତ ସୁଲତାନ ଜୋହର କପ୍ ହକିରେ ଚମତ୍କାର ପ୍ରଦର୍ଶନର ପୁରସ୍କାର ସ୍ବରୂପ ତାଙ୍କୁ ସିନିୟର ଦଳକୁ ଅଣାଯାଇଛି। ଜୋହର କପ୍ରେ ଭାରତ ବ୍ରୋଞ୍ଜ ପଦକ ହାସଲ କରିଥିଲା। ଏହି ପ୍ରତିଯୋଗିତାରେ ବିବେକ ମିଡ୍ ଫିଲ୍ଡରେ ଗୁରୁତ୍ୱପୂର୍ଣ୍ଣ ଭୂମିକା ନିର୍ବାହ କରିଥିବାବେଳେ ଦିଲପ୍ରୀତ ୯ ମ୍ୟାଚରୁ ୯ ଗୋଲ ସ୍କୋର କରି ନିଜ ଦକ୍ଷତାର ପ୍ରମାଣ ଦେଇଥିଲେ। ରୂପିନ୍ଦର ପାଲ ସିଂ, ହରମନପ୍ରୀତ ସିଂ, ବରୁଣ କୁମାର, ବୀରେନ୍ଦ୍ର ଲାକ୍ରା, ସୁରିନ୍ଦର କୁମାର ଓ ଗୁରିନ୍ଦର ସିଂ ଭାରତର ଡିଫେନ୍ସ ବିଭାଗ ଦାୟିତ୍ୱରେ ରହିବେ। ଅଧିନାୟକ ମନପ୍ରୀତ ସିଂ, ଚିଙ୍ଗଲେନସାନା ସିଂ, ହରଜୀତ ସିଂ, ନୀଳକଣ୍ଠ ଶର୍ମା, ସତବୀର ସିଂ, ନବାଗତ ସିମରନଜିତ ସିଂ ଓ ବିବେକ ସାଗର ପ୍ରସାଦ ମିଡ୍ଫିଲ୍ଡ ଚ୍ୟାଲେଞ୍ଜ ସମ୍ଭାଳିବାକୁ ଥିବାବେଳେ ରମଣଦୀପ ସିଂ, ଅର୍ମାନ କୁରେସି, ଦିଲପ୍ରୀତ ସିଂ, ମନଦୀପ ସିଂ ଓ ଲଳିତ ଉପାଧ୍ୟାୟଙ୍କ ଉପରେ ଆକ୍ରମଣାତ୍ମକ ବିଭାଗ ଦାୟିତ୍ୱ ରହିବ। "ଭାରତୀୟ ଦଳ ଯୁବ ଓ ଅଭିଜ୍ଞ ଖେଳାଳିଙ୍କୁ ନେଇ ସନ୍ତୁଳିତ। ଆଗାମୀ ଟୁର୍ନାମେଣ୍ଟରେ ଟପ୍ କ୍ୱାଲିଟି ଟିମ୍ ବିପକ୍ଷରେ ସେମାନେ ନିଜ ଦକ୍ଷତା ଦେଖାଇବା ସୁଯୋଗ ପାଇବେ। ଚଳିତ ବର୍ଷ ଆମପାଇଁ ବହୁତ ଗୁରୁତ୍ୱପୂର୍ଣ୍ଣ। ହକି ବିଶ୍ୱକପ ସମେତ ବହୁ ବଡ଼ ଟୁର୍ନାମେଣ୍ଟରେ ଆମକୁ ଖେଳିବାକୁ ପଡ଼ିବ। ଉଚ୍ଚ ର଼୍ୟାଙ୍କିଙ୍ଗପ୍ରାପ୍ତ ଦଳ ବିପକ୍ଷରେ ସ୍ଥିର ପ୍ରଦର୍ଶନ ଆମର ମୁଖ୍ୟ ଲକ୍ଷ୍ୟ" ବୋଲି କୋଚ୍ ଜୋର୍ଡ ମାରିଜନେ ପ୍ରକାଶ କରିଛନ୍ତି।\nଗୋଲକିପରଃ ପି.ଆର. ଶ୍ରୀଜେଶ, କ୍ରିଷ୍ଣନ ବାହାଦୂର ପାଠକ।\nଡିଫେଣ୍ଡରଃ ହରମନପ୍ରୀତ ସିଂ, ସୁରେନ୍ଦର କୁମାର, ଗୁରିନ୍ଦର ସିଂ, ବରୁଣ କୁମାର, ରୂପିନ୍ଦରପାଲ ସିଂ, ବୀରେନ୍ଦ୍ର ଲାକ୍ରା।\nମିଡ୍ଫିଲ୍ଡରଃ ମନପ୍ରୀତ ସିଂ(ଅଧିନାୟକ), ଚିଙ୍ଗଲେନସାନା ସିଂ, ବିବେକ ସାଗର ପ୍ରସାଦ, ହରଜୀତ ସିଂ, ନୀଳକଣ୍ଠ ଶର୍ମା, ସିମରନଜିତ ସିଂ, ସତବୀର ସିଂ।\nଫରଓ୍ବାର୍ଡଃ ଦିଲପ୍ରୀତ ସିଂ, ରମଣଦୀପ ସିଂ, ମନଦୀପ ସିଂ, ଲଳିତ କୁମାର ଉପାଧ୍ୟାୟ, ଅରମାନ କୁରେସି।
